JY LEES NOU Manne se raad aan Joost
Op www.sarie.com het die dié wat al in dieselfde bootjie was, vir Joost geskryf. Hier's wat 'n paar van hulle te sê het.
"Ek as man was self skuldig aan egbreuk. Ek het my vrou verneuk vir 19 jaar en dit het my 26 jaar gevat om vir haar die waarheid te gee. Sy is vandag verpletterd met geen selfbeeld nie. Sy is vandag nog die mooiste vrou wat ek ooit geken het, net jammer ek het dit nooit raakgesien nie. Ons probeer die stukke optel. Die hoop is maar min, maar ek glo en vertrou in die Here wat alles help uitwerk. Joost, net opregte berou uit jou hart sal die sake verander. Speel oop kaarte met Amor en jy sal die vrugte pluk. Joost, dit is die moeilikste pad wat voorlê voor Amor jou weer gaan vertrou, glo vir my. Jy sal baie moet bid vir haar, niemand kan julle help nie, net julle twee kan dit uitwerk. Om te skei is maklik, maar daarna sal julle altwee steeds wonder: As ons maar net daaraan gewerk het. Vergeet die boeke en die mense, hou vas aan die Here en julle sal bo uitkom. Geen geld kan liefde koop nie." – Kobus
"Die storie van Joost word nou holruggery. Die man het gefouteer, ek praat nie goed wat hy gedoen het nie, maar almal maak foute. Hy was mans genoeg om dit in die openbaar te erken. Of hy nou baie geld uit dit maak of nie, het dit absoluut niks met ons as mens te doen nie. Hy moet eendag voor die Almagtige Vader staan en verduidelik. Dit is beslis nie vir ons as mens nodig om hom te veroordeel nie."
"Joost het gedoen wat die meeste mans en vroue had. Ek ook. Aanvanklik het ek gejok omdat ek sleg was en later omdat ek my huwelik wou red. Dinge het nie gewerk nie en ons is geskei. Ek is jare later weer getroud, met 'n wonderlike vrou. Ek bly oneindig jammer vir die pyn wat ek my eks en kinders berokken het. Die nuwe vrou is nie die skelmpie nie. Ons het nou 'n baba en ek is bly vir die tweede kans wat my kinders en my nuwe vroutjie my bied – sy ken my verlede en vertrou my ten volle. Ek het nie die foute van die verlede herhaal nie en sal ook nie. Oor die gemeenskap kan ek beweer dat hulle my verguis het. Vriende ook en selfs die wat ek weet dieselfde fout gemaak het. Aanvanklik het ek probeer om myself te verdedig. Uiteindelik, toe ek, die rewolwer en bottel brandewyn alleen was, het ek besluit om die musiek aan te hoor en vir die wêreld te sê ek skuld jul niks. Ek is niks slegter as julle nie. Vir Amor wil ek vra om Joost opreg te vergewe, want hy kan en sal verander – het waarskynlik reeds. Vergewe Amor, en vergeet.